Document ID: 32008D0422

РЕШЕНИЕ НА СЪВЕТА
от 5 юни 2008 година
за декласифициране на приложение 4 към наръчника SIRENE, приет от изпълнителния комитет, създаден съгласно Конвенцията за прилагане на Шенгенското споразумение от 14 юни 1985 г. („Шенгенската конвенция от 1990 г.“)
(2008/422/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 207, параграф 3 от него,
като има предвид, че:
(1)
С Решение 2003/19/ЕО от 14 октомври 2002 г. за декласифициране на някои части от наръчника SIRENE, приет от изпълнителния комитет, създаден с Конвенцията за прилагане на Споразумението от Шенген от 14 юни 1985 г. (1), Съветът декласифицира някои части от наръчника SIRENE и понижи раздел 2.3 от наръчника SIRENE, както и приложения 1, 2, 3, 4, 5 и 6 към него до ниво на класификация „Restreint UE“.
(2)
Последната версия на наръчника SIRENE, поместен в Решение 2006/757/ЕО на Комисията (2) и Решение 2006/758/ЕО на Комисията (3) от 22 септември 2006 г. за изменение на наръчника SIRENE, не съдържа разпоредба, съответна на раздел 2.3 във вида му към момента на приемането на Решение 2003/19/ЕО.
(3)
С Решение 2007/473/ЕО от 25 юни 2007 г. за декласифициране на някои части от наръчника SIRENE, приет от изпълнителния комитет, създаден с Конвенцията за прилагане на Споразумението от Шенген от 14 юни 1985 година (4), Съветът декласифицира приложения 2 и 5 към наръчника SIRENE.
(4)
Понастоящем Съветът счита, че е целесъобразно да декласифицира приложение 4 към наръчника SIRENE.
(5)
Класификацията на приложения 1, 3 и 6 към наръчника SIRENE следва да остане на ниво „Restreint UE“,
РЕШИ:
Член 1
Приложение 4 към наръчника SIRENE се декласифицира.
Член 2
Настоящото решение поражда действие от деня на публикуването му в Официален вестник на Европейския съюз.
Член 3
Настоящото решение се публикува в Официален вестник на Европейския съюз.
Съставено в Люксембург на 5 юни 2008 година.

Labels: 12
11
15